**NÁRODNÁ RADA SLOVENSKEJ REPUBLIKY**

**VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1849/2018

**1132a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov (tlač 1132)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

Národná rada Slovenskej republiky uznesením č. 1431 z 23. októbra 2018 pridelila vládny návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov (tlač 1132)na prerokovanie týmto výborom:

* Ústavnoprávnemu výboru Národnej rady Slovenskej republiky,
* Výboru Národnej rady Slovenskej republiky pre financie a rozpočet,
* Výboru Národnej rady Slovenskej republiky pre hospodárske záležitosti.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

* **Výbor** Národnej rady Slovenskej republiky **pre financie a rozpočet** (uzn. č. 344 zo dňa 20. novembra 2018)
* **Ústavnoprávny výbor** Národnej rady Slovenskej republiky (uzn. č. 468 zo dňa 20. novembra 2018)
* **Výbor** Národnej rady Slovenskej republiky **pre hospodárske záležitosti** (uzn. č. 311 zo dňa 22. novembra 2018)

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú **tieto pozmeňujúce a doplňujúce návrhy:**

1. **K čl. I, 7. bodu**

V čl. I, 7. bode (§ 9a ods. 2) sa slovo „poskytnutie“ nahrádza slovom „dodanie“.

Pozmeňujúci návrh pojmovo zosúlaďuje predmetné ustanovenie s legislatívnou skratkou zavedenou v § 2 ods. 1 písm. b) platného znenia zákona č. 222/2004 Z. z. o dani z pridanej hodnoty v znení neskorších predpisov.

**Výbor NR SR pre financie a rozpočet**

**Ústavnoprávny výbor NR SR**

**Výbor** **NR SR** **pre hospodárske záležitosti**

**Gestorský výbor odporúča schváliť.**

1. **K čl. I, nový bod**

V doterajšom čl. I sa za doterajší bod 7 vkladá nový bod 8, ktorý znie:

„8. V § 10 ods. 1 a § 22 ods. 7 sa nad slovom „zložku“ vypúšťa odkaz 4).“.

Doterajšie body 8 až 56 sa primerane prečíslujú.

V súvislosti s vypustením poznámky pod čiarou k odkazu 4) je potrebné vypustiť tento odkaz aj v uvedených ustanoveniach.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. I, 20. bodu**

V čl. I, doterajšom bode 20 v § 38 ods. 7 písm. c) sa slová „na spoločných priestoroch stavby“ nahrádzajú slovami „na spoločných častiach stavby“.

Navrhovaná zmena je potrebná na dosiahnutie zámeru sledovaného týmto ustanovením. Spoločné časti stavby predstavujú širší pojem ako spoločné priestory.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. I, 25. bodu**

V čl. I doterajší bod 25 znie:

„25. V § 54c a § 68d ods. 6 sa slová „§ 54 alebo § 54a“ nahrádzajú slovami „§ 54, § 54a alebo § 54d“.“.

Ide o legislatívno-technickú úpravu v súvislosti s v súvislosti s doplnením legislatívnej úpravy prílohy č. 1.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. I, 53. bodu**

V čl. I, doterajšom bode 53 § 85kg ods. 1 sa na konci pripája táto veta: „Na tovary a služby, ktoré boli dodané v období sledovanom podľa § 4 ods. 1 a ktoré neboli zahrnuté do obratu do 31. decembra 2018, sa vzťahuje § 4 ods. 7 v znení účinnom do 31. decembra 2018.“.

S cieľom jednoznačného uplatnenia prechodného ustanovenia týkajúceho sa počítania obratu v nadväznosti na novú definíciu obratu sa navrhuje, aby sa ustanovenie o obrate účinné do 31. decembra 2018 uplatňovalo na tie tovary a služby, ktoré boli dodané do konca roku 2018, avšak neboli do konca roka 2018 do obratu zahrnuté z dôvodu, že zdaniteľná osoba nemala zatiaľ zaplatené za tieto dodávky, a teda nemala príjem.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. I, 53. bodu**

V  čl. I, doterajšom  bode 53 § 85kg ods. 3 sa slová „31. decembri 2018“ nahrádzajú slovami „30. septembri 2019“.

Návrhom zákona sa zavádzajú nové pravidlá zdaňovania tovarov a služieb pri použití poukazu. S cieľom vytvoriť dostatočný časový priestor pre technické zabezpečenie potrebných úprav systémov platiteľov dane sa navrhuje posun účinnosti týchto pravidiel od 1. októbra 2019.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. I, 53. bodu**

V čl. I, doterajšom bode 53 § 85kg sa za odsek 3 vkladá nový odsek 4, ktorý znie:

„(4) Pri dodaní stavby alebo časti stavby sa § 38 ods. 1 písm. b) a c) a ods. 7 písm. b) a c) v znení účinnom od 1. januára 2019 uplatnia, ak sa stavebné práce začali po 31. decembri 2018.“.

Doterajšie odseky 4 a 5 sa označujú ako odseky 5 a 6.

Navrhovanou zmenou sa sleduje zabrániť praktickým problémom, ktoré by mohli súvisieť so získaním informácie týkajúcej sa hodnoty stavby alebo časti stavby (jednotlivého bytu, jednotlivého apartmánu a jednotlivého nebytového priestoru) pred začatím stavených prác, v dôsledku ktorých dochádza k zmene účelu užívania stavby alebo jej časti alebo k podstatnej zmene podmienok doterajšieho užívania stavby alebo jej časti, ak sa stavebné práce začali pred účinnosťou zákona.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. I, 53. bodu**

V čl. I, doterajšom bode 53 § 85kg ods. 4 sa slová „zmluvy o nájme nehnuteľnosti uzavreté po 31. decembri 2018“ nahrádzajú slovami „zmluvu o nájme nehnuteľnosti uzavretú po 31. decembri 2018, na základe ktorej bola nehnuteľnosť odovzdaná do užívania po 31. decembri 2018.“.

Navrhuje sa spresniť prechodné ustanovenie tak, aby bolo jednoznačné, že nové pravidlá týkajúce sa nájmu bytu, rodinného domu a apartmánu v bytovom dome upravené v § 38 ods. 5 (nájom bude vždy oslobodený od dane) sa uplatnia v prípade nájomných zmlúv, na základe ktorých budú uvedené nehnuteľnosti odovzdané nájomcovi do užívania po účinnosti novely zákona o DPH.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. I, 54. bodu**

V čl. I, doterajšom bode 54 prílohe č. 1 sa na konci pripájajú tieto slová: „a vypúšťajú sa slová „podľa § 54 alebo § 54a alebo súbežne podľa § 54 a 54a“.“.

Navrhuje sa vypustenie textu z dôvodu nadbytočnosti.

**Výbor NR SR pre financie a rozpočet**

**Gestorský výbor odporúča schváliť.**

1. **K čl. II**

V čl. II sa na konci pripájajú slová „okrem čl. I bodov 7 a 16, ktoré nadobúdajú účinnosť 1. októbra 2019.“.

Návrhom zákona sa zavádzajú nové pravidlá zdaňovania tovarov a služieb pri použití poukazu. S cieľom vytvoriť dostatočný časový priestor pre technické zabezpečenie potrebných úprav systémov platiteľov dane sa navrhuje posun účinnosti týchto pravidiel od 1. októbra 2019.

**Výbor NR SR pre financie a rozpočet**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1 až 10** hlasovať spoločne s návrhom gestorského výboru **schváliť.**

V.

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov (tlač 1132) odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov (tlač 1132a) bola schválená uznesením gestorského výboru **č. 362 z 26. novembra 2018**.

Týmto uznesením výbor zároveň poveril spoločného spravodajcu **Radovana Baláža,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 26. novembra 2018

**Ladislav Kamenický, v.r.**

**predseda**

**Výboru NR SR pre financie a rozpočet**